Taastrup, den 16. november 2017
Sag 17-2014-00321 – Dok. 344955/tk\_dh

Høringssvar om fem bekendtgørelser til tvangsbehandlingsloven

DH takker for muligheden for at afgive høringssvar til de fem bekendtgørelser, der er en del af implementeringen af loven om anvendelse af tvang ved somatisk behandling af varigt inhabile patienter.

**Bemærkninger til udkast til bekendtgørelse om pligt til indberetning og videregivelse af indberettede oplysninger om beslutninger om anvendelse af tvang mv.**

DH lægger stor vægt på, at offentligheden har mulighed for at følge med i anvendelsen af tvang. Der er tale om indgreb i de berørte borgeres naturlige værdighed og selvbestemmelse, og det er af væsentlig interesse for samfundet at overvåge omfanget. Det vil også være med til at sikre, at Danmark lever op til kravene i FN’s Handicapkonvention.

Der bør, som DH skrev i vores høringssvar til tvangsbehandlingsloven, etableres en offentligt tilgængeligt statistik over anvendelse af tvang, gerne på e-sundhed.dk.

En lignende statistik findes for påbegyndte tvangsforanstaltninger inden for psykiatrien.

Sundhedsministeren oplyste i et svar til Folketinget, at hun ville bede ministeriet om at gå i dialog med Sundhedsdatastyrelsen om muligheden for offentliggørelse af data, herunder statistik, på området. [[1]](#footnote-1)

Vi ved ikke, hvor langt man er i denne dialog. Vi håber, at man er godt i gang, og at der etableres en brugbar offentlig tilgængelig statistik. Vi vil løbende holde øje med fremdriften i dette arbejde.

De oplysninger, der indberettes på baggrund af bekendtgørelsen, skal bl.a. kunne danne grundlag for en sådan statistik. DH lægger vægt på følgende forhold.

Man skal kunne gøre magtanvendelsen op på kommune, region og behandlingssted.

Man skal kunne opdele på antal beslutninger og antal berørte personer.

Man bør – efter forbillede fra psykiatrien – kunne se, hvilke former for tvang, der træffes beslutning om. Det skal derfor særskilt indberettes, om der er tale om fysisk tilbageholdelse (tilbageholdelse og tilbageførsel), tvangsindlæggelse eller beroligende medicin.

Antallet af beslutninger om tvangsbehandlinger skal ligeledes kunne opgøres særskilt. Det samme gælder beslutninger om varighed af tvangsbehandlingen.

**DH anbefaler:**

At der på baggrund af de indberettede oplysninger etableres en central offentligt tilgængelig statistik over beslutninger om tvang.

At kravene til indberetning i bekendtgørelsen sikrer:

* At der kan trækkes tal, der belyser omfanget kommunalt, regionalt og på behandlingssteder.
* At der kan opdeles på antal beslutninger og antal berørte personer.
* At beslutninger om tvangsbehandling (og varigheden heraf), fysisk tilbageholdelse, tvangsindlæggelse og beroligende medicin kan opgøres særskilt.

**Udkast til bekendtgørelse om politiets opgaver i forbindelse med tvangsindlæggelse ved somatisk behandling af varigt inhabile**

I § 6 står der: ”Politiet skal ved tvangsindlæggelsens iværksættelse så vidt muligt underrette nærmeste pårørende om tvangsindlæggelsen.”

Det har DH bestemt ikke noget imod, men spørgsmålet er, om ”nærmeste pårørende” ikke er for snævert.

Informeret samtykke skal ifølge flere af de andre bekendtgørelser og tvangsbehandlingsloven indhentes fra værge, nærmeste pårørende eller fremtidsfuldmægtig.

DH vurderer, at det også vil være rigtigt at skrive i denne bekendtgørelse, at politiet så vidt muligt skal kontakte nærmeste pårørende, værge eller fremtidsfuldmægtig. Det vil i nogle tilfælde ikke være pårørende, men fx en værge, der er den rette at kontakte.

Med venlig hilsen



Thorkild Olesen, formand

For nærmere oplysninger kontakt chefkonsulent Torben Kajberg på tk@handicap.dk

1. <http://www.ft.dk/samling/20161/lovforslag/l185/spm/8/svar/1404712/1753431/index.htm> [↑](#footnote-ref-1)